Leiðtogi danska stjórnmálaflokksins Radikale Venstre, Sofie Carsten Nielsen hótar því að leggja fram vantrauststillögu á hendur Mette Frederiksen, forsætisráðherra og ríkisstjórn hennar, verði ekki boðað til kosninga fyrir fjórða október. Þetta kom fram í viðtali DR, danska ríkisútvarpsins, við Nielsen í morgun. Þingið kemur saman eftir sumarfrí í byrjun október og þá vill leiðtogi Radikale Venstre kosningar.
Áður hafði flokkurinn hafnað því að kalla eftir rannsókn óháðra aðila á framgöngu ríkisstjórnarinnar í minkamálinu svokallaða þegar ákveðið var haustið 2020 að lóga skyldi öllum minkum í landinu eftir að kórónuveirusmit greindust á nokkrum búum. Þar með tryggði flokkurinn að ekki væri meirihluti fyrir slíkri rannsókn.
Leiðtogi Radikale Venstre í Danmörku hótar því að leggja fram vantraust á hendur forsætisráðherra Danmerkur verði ekki boðað til þingkosninga í haust. Þetta var tilkynnt stuttu eftir að flokkurinn hafnaði því að óháð rannsókn færi fram á framgöngu ríkisstjórnarinnar í minkamálinu. 